ए डिभिजन लिग : फ्रेन्ड्ससँग एनआरटी पराजित
सहिद स्मारक ‘ए’ डिभिजन लिग फुटबलमा फ्रेन्ड्स क्लबले न्युरोड टिम एनआरटीलाई २–० ले पराजित गरेको छ । सातदोबाटोस्थित एन्फा मैदानमा मंगलबार भएको खेलमा एनआरटी २–० गोल अन्तरले पराजित भएको हो । 
काठमाडौँ — सहिद स्मारक ‘ए’ डिभिजन लिग फुटबलमा फ्रेन्ड्स क्लबले न्युरोड टिम एनआरटीलाई २–० ले पराजित गरेको छ । सातदोबाटोस्थित एन्फा मैदानमा मंगलबार भएको खेलमा एनआरटी २–० गोल अन्तरले पराजित भएको हो । फ्रेन्ड्सलाई जित दिलाउन सन्जोग महर्जन र वाग्नेर डी कार्मोले एक एक गोल गरे । पहिलो हाफको खेल गोलरहित बराबरीमा रहेपनि फ्रेन्ड्सले दोस्रो हाफमा २ गोल गरी जित निकालेको हो । खेलको ७८ औं मिनेटमा सन्जोगले १ गोल गरेपछि फ्रेन्ड्सले अग्रता बनाएको थियो । त्यस्तै ८१ औं मिनेटमा ब्राजिलियन खेलाडी कार्मोले अर्को गोल थप्दा फ्रेन्ड्सलाई २–०को अग्रता मिलेको थियो । फ्रेन्ड्सका अशिम भुसाल म्यान अफ दि म्याच चुनिए । जितसँगै फ्रेन्ड्स १० खेलमा १४ अंक जोड्दै लिगको नवौं स्थानमा उक्लिएको छ । 